CELEX: 62010TN0204
Language: el
Date: 2010-05-03 00:00:00
Title: Υπόθεση T-204/10: Προσφυγή της 3ης Μαΐου 2010 — Lancôme parfums et beauté & Cie κατά ΓΕΕΑ — Focus Magazin Verlag GmbH (COLOR FOCUS)

3.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/51
            
         Προσφυγή της 3ης Μαΐου 2010 — Lancôme parfums et beauté & Cie κατά ΓΕΕΑ — Focus Magazin Verlag GmbH (COLOR FOCUS)
   (Υπόθεση T-204/10)
   2010/C 179/88
   Γλώσσα του δικογράφου της προσφυγής: η αγγλική
   
      Διάδικοι
   
   
      Προσφεύγουσα: Lancôme parfums et beauté & Cie (Παρίσι, Γαλλία) (εκπρόσωποι: A. von Mühlendahl και S. Abel, δικηγόροι)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αντίδικος ενώπιον του τμήματος προσφυγών: Focus Magazin Verlag GmbH (Μόναχο, Γερμανία)
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση του δεύτερου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 11ης Φεβρουαρίου 2010 στην υπόθεση R 238/2009-2·
            
         
               —
            
            
               να ακυρώσει την απόφαση του τμήματος ακυρώσεως του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 16ης Δεκεμβρίου 2008 στην υπόθεση 990 C·
            
         
               —
            
            
               να απορρίψει την αίτηση που υπέβαλε η αντίδικος ενώπιον του τμήματος προσφυγών περί κηρύξεως της ακυρότητας του κοινοτικού σήματος αριθ. 1327410 COLOR FOCUS στο μέτρο που βασίζεται στο κοινοτικό σήμα FOCUS υπ’ αριθ. 453720·
            
         
               —
            
            
               να καταδικάσει το καθού στα δικαστικά έξοδα, συμπεριλαμβανομένων των εξόδων ενώπιον του τμήματος προσφυγών, και
            
         
               —
            
            
               να καταδικάσει την αντίδικο ενώπιον του τμήματος προσφυγών στα δικαστικά έξοδα, συμπεριλαμβανομένων των εξόδων στα οποία υποβλήθηκε η προσφεύγουσα ενώπιον του τμήματος προσφυγών, αν καταστεί παρεμβαίνουσα στην υπόθεση αυτή.
            
         
      Ισχυρισμοί και κύρια επιχειρήματα
   
   
      Αιτούσα την καταχώριση του κοινοτικού σήματος: Το λεκτικό σήμα «COLOR FOCUS» για προϊόντα της κλάσεως 3 — Κοινοτικό σήμα με αριθμό 1327410
   
      Δικαιούχος του κατά τη διαδικασία ανακοπής αντιταχθέντος σήματος ή σημείου: Η προσφεύγουσα
   
      Δικαιούχος του κατά τη διαδικασία ανακοπής αντιταχθέντος σήματος ή σημείου: Η αντίδικος ενώπιον του τμήματος προσφυγών
   
      Αντιταχθέν σήμα ή σημείο: Καταχωρισμένο υπ’ αριθ. 453720 κοινοτικό λεκτικό σήμα «FOCUS» για προϊόντα και υπηρεσίες των κλάσεων 3, 6, 7, 9, 14, 16, 21, 25, 28, 29, 32, 33, 35, 38, 39, 41, 42· καταχωρισμένο υπ’ αριθ. 39407564 γερμανικό λεκτικό σήμα «FOCUS», για πολλά προϊόντα και υπηρεσίες σε σύνολο 24 κλάσεων
   
      Απόφαση του τμήματος ανακοπών: Κήρυξη της ακυρότητας του κοινοτικού σήματος
   
      Απόφαση του τμήματος προσφυγών: Απόρριψη της προσφυγής
   
      Λόγοι ακυρώσεως:
   
   Η προσφεύγουσα προβάλλει προς στήριξη της προσφυγής της δύο λόγους ακυρώσεως.
   Με τον πρώτο λόγο ακυρώσεως, η προσφεύγουσα ισχυρίζεται ότι η προσβαλλόμενη απόφαση εκδόθηκε κατά παράβαση του άρθρου 53, παράγραφος 1, στοιχείο α', σε συνδυασμό με το άρθρο 8, παράγραφος 1, στοιχείο β', του κανονισμού (ΕΚ) 207/2009 του Συμβουλίου (στο εξής: κανονισμός) στο μέτρο που διαπιστώνει την ύπαρξη κινδύνου συγχύσεως μεταξύ των σημείων «COLOR FOCUS» και «FOCUS». Κατά την προσφεύγουσα, το τμήμα προσφυγών δεν προέβη σε συγκεκριμένη εκτίμηση που να στηρίζει τη διαπίστωση αυτή, η οποία θα απαιτούσε ανάλυση του βαθμού διακριτικότητας και του βαθμού ομοιότητας, οπότε η προσβαλλόμενη απόφαση παρουσιάζει ουσιώδη κενά στη συλλογιστική της.
   Με τον δεύτερο λόγο ακυρώσεως, η προσφεύγουσα ισχυρίζεται ότι η προσβαλλόμενη απόφαση δεν έλαβε υπόψη της τη γενική αρχή του δικαίου ότι ουδείς νομιμοποιείται να επικαλεστεί μια επίσημη νομική θέση όταν συνιστά κατάχρηση δικαιώματος.